b'\n_START_ARTICLE_\nAsh Ketchum\n_START_SECTION_\nOsobnost\n_START_PARAGRAPH_\nAsh je tipi\xc4\x8dni desetogodi\xc5\xa1nji junak/dje\xc4\x8dak japanskih manga stripova: veoma razdra\xc5\xbeljiv, hrabar, izra\xc5\xbeajan, katkad usredoto\xc4\x8den do to\xc4\x8dke smu\xc5\xa1enosti, i lukav i bistar kada su u pitanju njegovi opsesivni interesi; u ovom slu\xc4\x8daju, treniranje Pok\xc3\xa9mona; iako je \xc4\x8desto potpuno nesnala\xc5\xbeljiv u ostalim podru\xc4\x8djima. Istodobno, pun je samopouzdanja i hrabrosti, iako je veoma arogantan i tvrdoglav. Isto tako, Ash pokazuje nevjerojatnu koli\xc4\x8dinu izdr\xc5\xbeljivosti. Nekoliko puta biva udaren od napada pojedinih Pok\xc3\xa9mona (poput njegova Charizarda, koji \xc4\x8desto riga vatru na njega), koji ne uzrokuju nikakvu trajnu \xc5\xa1tetu na njemu. Dodu\xc5\xa1e, ovakvi se prizori naj\xc4\x8de\xc5\xa1\xc4\x87e prikazuju iz komedijskih razloga._NEWLINE_Ash je veoma neoprezan, nepa\xc5\xbeljiv i nesmotren, \xc5\xa1to se posebno pokazuje u Pok\xc3\xa9mon filmovima. U prvom filmu (Pok\xc3\xa9mon: The First Movie) ulije\xc4\x87e ispred dvaju sna\xc5\xbenih psihi\xc4\x8dkih napada koje istodobno ispale Mew i Mewtwo, \xc5\xa1to ga ubije i pretvara u kamen, iako ga kasnije o\xc5\xbeive suze svih prisutnih Pok\xc3\xa9mona; u drugom filmu (Pok\xc3\xa9mon: The Movie 2000) zalije\xc4\x87e se u elektri\xc4\x8dne kaveze gdje su se nalazili Moltres i Zapdos u poku\xc5\xa1aju da ih oslobodi; u tre\xc4\x87em filmu (Pok\xc3\xa9mon 3: The Movie) zalije\xc4\x87e se u sna\xc5\xbeno energetsko polje kojima su za\xc5\xa1ti\xc4\x87eni tajanstveni Pok\xc3\xa9moni Unowni; u \xc4\x8detvrtom filmu (Pok\xc3\xa9mon 4Ever) zalije\xc4\x87e se u drvo nakon \xc5\xa1to biva pogo\xc4\x91en od jednih od Celebijevih napada, i isto tako, u\xc4\x91e u golemo drveno \xc4\x8dudovi\xc5\xa1te kako bi izvukao Celebija; a u petom filmu Ash se zalije\xc4\x87e u energetsko polje koje \xc5\xa1teti Latiosu, Pikachuu i Latiasu, isto u poku\xc5\xa1aju da ih spasi. U epizodi "Battling the Enemy Within" Asha zaposjedne zli duh drevnog kralja jer se Ash, zbog znati\xc5\xbeelje, poku\xc5\xa1ao mije\xc5\xa1ati s drevnim artefaktima.\n_START_SECTION_\nSnovi i sudbina\n_START_PARAGRAPH_\nPoput ve\xc4\x87ine protagonista manga stripova, Ash sanja o velikom pothvatu: \xc5\xbeeli biti najbolji Pok\xc3\xa9mon majstor na \xc4\x8ditavom svijetu. U potrazi za ciljem, on luta svijetom Pok\xc3\xa9mona, bore\xc4\x87i se protiv Vo\xc4\x91a dvorana i prisustvuju\xc4\x87i na natjecanjima Pok\xc3\xa9mon liga, kao \xc5\xa1to to \xc4\x8dine protagonisti u Pok\xc3\xa9mon videoigrama. Kroz animiranu seriju Ash se borio protiv nekoliko \xc4\x8dlanova Elitne \xc4\x8detvorke, kao \xc5\xa1to su Agatha, Lorelei (Prima), Bruno, Drake i Steven, no zasada je uspio pobijediti samo jednog._NEWLINE_\xc4\x8cini se kako Ash ima vezu s Legendarnim Pok\xc3\xa9monima. U filmu Pok\xc3\xa9mon: The Movie 2000 otkriveno je da je Ash Izabrani koji \xc4\x87e pomo\xc4\x87i Lugiji da spasi svijet i Pok\xc3\xa9mone - Moltresa, Zapdosa i Articuna. Najzna\xc4\x8dajnija veza s Legendarnim Pok\xc3\xa9monima jest ta da je jedina \xc5\xbeivu\xc4\x87a osoba koja je vidjela Ho-Oha, Legendarnog Pok\xc3\xa9mona koji je navodno nestao s ovoga svijeta prije tri stolje\xc4\x87a. U filmu Pok\xc3\xa9mon: Lucario and the Maystery of Mew Ashova aura podsje\xc4\x87a na auru Sira Aarona, legendarnog heroja te Aaronov Lucario slu\xc4\x8dajno zamijeni svog gospodara i Asha.\n_START_SECTION_\nPrijatelji\n_START_PARAGRAPH_\nAsh svog Pikachua smatra svojim najboljim prijateljem. Istodobno, smatra sve svoje Pok\xc3\xa9mone svojim prijateljima._NEWLINE_Misty, jedna od \xc4\x8detiriju sestara koje su Vo\xc4\x91e dvorane grada Ceruleana, prva je osoba koja prati Asha kroz njegovo putovanje te mu pravi dru\xc5\xa1tvo kroz Kanto regiju, Orange otoke i Johto regiju. Ash upoznaje Misty u prvoj epizodi i "posu\xc4\x91uje" njezin bicikl kako bi pobjegao jatu Spearowa i odnio svog izmorenog Pikachua u obli\xc5\xbenji Pok\xc3\xa9mon centar. Tijekom tog doga\xc4\x91aja, Pikachu slu\xc4\x8dajno svojim Elektri\xc4\x8dnim napadom spr\xc5\xbei Mistyjin bicikl. Misty, razbje\xc5\xa1njena onime \xc5\xa1to se dogodilo biciklu, odlu\xc4\x8di "pratiti" Asha dok joj on ne kupi novi. Tijekom Whirl Cup natjecanja Ash je u Misty prona\xc5\xa1ao suparnicu. Iako je Ash izgubio u borbi protiv Misty, ostali su veoma dobri prijatelji. U epizodi "Gotta Catch Ya Latter!", Misty priznaje Ashu da je rabila spr\xc5\xbeeni bicikl kao ispriku da postane njegova prijateljica. Isto tako, vratila se u dvoranu grada Ceruleana jer su njene sestre bile odsutne, i tada dobije novi bicikl od sestre Joy. U trenutku kada ga Misty pozdravi Ash joj se zaklinje da \xc4\x87e se ponovo vidjeti. Ash i Misty ponovo su se sreli u epizodama "The Princess and the Togepi" i "The Scheme Team"._NEWLINE_Brock je bio Vo\xc4\x91a dvorane grada Pewtera dok nije sreo Asha, kada i odlu\xc4\x8di praviti dru\xc5\xa1tvo Ashu kroz njegovo Pok\xc3\xa9mon putovanje. Otada je Brock s Ashom putovao kroz svaku od regija (izuzev Orange otoka). Ash je prvi put sreo Brocka u dvorani grada Pewtera kada je poku\xc5\xa1avao osvojiti Oblutak bed\xc5\xbe. Ash je od Brockova oca Flinta saznao da se Brock sam morao brinuti za svojih desetero bra\xc4\x87e i sestara. Nakon \xc5\xa1to Ash prvi put izgubi u borbi protiv Brocka, a kasnije i sam preda me\xc4\x8d jer smatra da nije po\xc5\xa1teno pobijedio, Brock priznaje Ashu da je oduvijek htio postati Pok\xc3\xa9mon uzgajiva\xc4\x8d, a ne Pok\xc3\xa9mon trener. Brockov je otac preuzeo brigu za njegovih desetoro bra\xc4\x87e i sestara kada se Brock pridru\xc5\xbeio Ashu i Misty. Ash je s Brockom putovao kroz gotovo svaku regiju i trenuta\xc4\x8dno s njim putuje kroz Sinnoh regiju._NEWLINE_Tracey Sketchit tre\xc4\x87i je Ashov suputnik, iako samo kroz Ashova putovanja na Orange otocima. Ash i Misty prvi su put upoznali Traceyja u epizodi "The Lost Lapras". Ash i Misty suprotstavili su se trojici trenera koji su maltretirali mladog Laprasa. Tracey je prekinuo borbu i po\xc4\x8deo crtati i kritizirati Pok\xc3\xa9mone triju trenera. Tracey je bio veoma impresioniran Ashovim Pikachuom i njegovim Gromovitim \xc5\xa1okom (Thundershock) koji je otjerao trojicu trenera. Tracey je odmah odlu\xc4\x8dio putovati s Ashom i Misty kada je saznao da oboje poznaju njegova idola, profesora Oaka. Kada su se Ash i Misty vratili s Orange otoka u grad Pallet, Tracey je odlu\xc4\x8dio ostati u laboratoriju profesora Oaka i postati Oakov pomo\xc4\x87nik. Ash se uvijek vidi s Traceyjem kada do\xc4\x91e u grad Pallet._NEWLINE_May se pridru\xc5\xbeila Ashu na dan kada je ovaj stupio u Hoenn regiju. May se vozila biciklom u grad Littleroot kako bi izabrala svog prvog Pok\xc3\xa9mona, no morala je pri\xc4\x8dekati jer je profesor Birch poku\xc5\xa1avao pomo\xc4\x87i Ashovom bolesnom Pikachuu. Nakon \xc5\xa1to prona\xc4\x91u Pikachua, a kasnije i Asha, napadne ih Tim Raketa i Pikachu slu\xc4\x8dajno spr\xc5\xbei Mayin bicikl. U po\xc4\x8detku, May je bila uzrujana, no nakon \xc5\xa1to shvati Ashovo znanje i ljubav prema Pok\xc3\xa9monima i odabere Torchica kao svog po\xc4\x8detnog Pok\xc3\xa9mona, odlu\xc4\x8di pridru\xc5\xbeiti mu se kako bi imala prijatelja tijekom svog putovanja i nekog tko \xc4\x87e joj pokazati osnove. May je putovala s Ashom kroz \xc4\x8ditavu Hoenn regiju, kao i tijekom Ashovih izazova u Borbama bez granica (Battle Frontier). Prije odlaska u Johto regiju radi prisustvovanja u Pok\xc3\xa9mon izlo\xc5\xbebama, Ash i May imali su manje suparni\xc5\xa1tvo kada se Ash odlu\xc4\x8dio prisustvovati u svojoj prvoj Pok\xc3\xa9mon izlo\xc5\xbebi. Suprotstavili su se u finalu, no borba na kraju biva izjedna\xc4\x8dena, te njih dvoje podijele nagradu, Izlo\xc5\xbebenu vrpcu, napola, kako bi ju svaki sa\xc4\x8duvao za uspomenu._NEWLINE_Max, Mayin mla\xc4\x91i brat, putovao je s Ashom, Mayom i Brockom kroz Hoenn regiju i Ashove izazove u Borbama bez granica. Ash je prvu puta sreo Maxa u gradu Petalburgu gdje je Max glumio Vo\xc4\x91u dvorane. Ash mu je povjerovao, i odlu\xc4\x8dio se boriti s njim, no njih se dvoje po\xc4\x8delo sva\xc4\x91ati oko toga tko \xc4\x87e prvi po\xc4\x8deti me\xc4\x8d. May ih vidi i otkriva se kako je ona zapravo Maxova starija sestra, a njihov otac Vo\xc4\x91a dvorane grada Petalburga. Max je prepoznao Asha jer je gledao njegovu borbu u Silver konferenciji za Pok\xc3\xa9mon trenere te biva zapanjen njegovom vje\xc5\xa1tinom, iako brzo napomene da je Ash izgubio polufinalu turnira. Max odlu\xc4\x8di putovati s Ashom i May da bi mogao vidjeti razne Pok\xc3\xa9mone. Kada sazna da May \xc5\xbeeli oti\xc4\x87i u Johto, Max se uzrujao, jer \xc4\x87e mu Ash i Brock nedostajati. Ash utje\xc5\xa1i Maxa i obe\xc4\x87a mu da \xc4\x87e se boriti s njim nakon \xc5\xa1to Max postane Pok\xc3\xa9mon trener._NEWLINE_Dawn je Ashova nova prijateljica. Dawn \xc5\xbeeli postati vrhunska Pok\xc3\xa9mon koordinatorica poput svoje majke. Dawn prona\xc4\x91e Ashova Pikachua nakon \xc5\xa1to ga uhvati Tim Raketa. Kasnije joj profesor Rowan otkrije da Pikachu zapravo pripada mladom Pok\xc3\xa9mon treneru Ashu. Na kraju Dawn uspijeva vratiti Pikachua Ashu, kada joj Ash ponudi da se pridru\xc5\xbei njemu i Brocku tijekom putovanja kroz Sinnoh regiju, \xc5\xa1to ona i prihvati._NEWLINE_Kroz \xc4\x8ditavu animranu seriju Ash susre\xc4\x87e i sprijateljuje se s brojnim razli\xc4\x8ditim osobama tijekom svog putovanja, koji se u ve\xc4\x87ini slu\xc4\x8dajeva pojavljuju samo jednom i nikad vi\xc5\xa1e.\n_START_SECTION_\nAshovi Pok\xc3\xa9moni\n_START_PARAGRAPH_\nAsh smatra da su svi njegovi Pok\xc3\xa9moni njegovi prijatelji. Kao Pok\xc3\xa9mon trener, Ash sa sobom nosi \xc5\xa1est Pok\xc3\xa9mona koji \xc4\x8dine njegov aktivni tim. Dodu\xc5\xa1e, Pok\xc3\xa9mon animirana serija nije stroga u pravilima poput videoigara te postoje Pok\xc3\xa9moni koji su u Ashovom timu, a da nisu formalno uhva\xc4\x87eni. Ovo \xc4\x8desto dopu\xc5\xa1ta Ashu da biva pra\xc4\x87en s vi\xc5\xa1e od \xc5\xa1est Pok\xc3\xa9mona, posebno zato \xc5\xa1to Pikachu, jedini stalni \xc4\x8dlan njegova aktivnog tima, nikada nije u svojoj Pok\xc3\xa9 lopti.\n_START_SECTION_\nObitelj\n_START_PARAGRAPH_\nAshova je majka Delia Ketchum (ili Hanako u Japanu). Ona je bri\xc5\xbena, iako uporna \xc5\xbeena koja Asha \xc4\x8desto gnjavi da svakoga dana mijenja svoje donje rublje, \xc5\xa1to je geg koji prati \xc4\x8ditavu animiranu seriju. Postoji mnogo \xc5\xa1pekulacija o identitetu Ashova oca, koji je zasada nepoznat, iako je jednom spomenut u Pok\xc3\xa9mon animiranoj seriji, kada je Ashova majka preko telefona rekla Ashu kako je iznena\xc4\x91ena da je Ash tako brzo stigao u grad Viridian, dok je njegovu ocu trebalo \xc4\x8detiri dana te kako \xc4\x87e se njegov otac jako ponositi njime. U Pok\xc3\xa9mon Live! zabavnom programu, koji nije dio animirane serije, re\xc4\x8deno je da je Giovanni, \xc5\xa1ef Tima Raketa, imao vezu s Ashovom majkom. Delia ima Mr. Mimea imena "Mimie" koji joj poma\xc5\xbee u obavljanju ku\xc4\x87anskih poslova.\n_START_SECTION_\nNeprijatelji\n_START_PARAGRAPH_\nJessie, James i njihov Pok\xc3\xa9mon Meowth Ashovi su najve\xc4\x87i protivnici, iako ponekad rade zajdeno s Ashom da bi mu pomogli u nekim situacijama (poput one u filmu Pok\xc3\xa9mon: The Movie 2000). Od druge epizode Pok\xc3\xa9mon animirane serije njih troje poku\xc5\xa1ava ukrasti Ashova Pikachua, iako svaki put neuspje\xc5\xa1no._NEWLINE_Pored Tima Rakete, Ash je stekao brojne neprijatelje u Hoenn i Sinnoh regiji u Timu Akva i Magma i Timu Galaktiku. Me\xc4\x91utim unato\xc4\x8d njihovim planovima, Ash i njegovi prijatelji su ih sprije\xc4\x8dili u njihovim nakanama.\n_START_SECTION_\nSuparnici\n_START_PARAGRAPH_\nAsh je imao brojne suparnike tijekom \xc4\x8ditave animirane serije, neke kroz pojedine regije, a druge kroz Pok\xc3\xa9mon natjecanja. Tijekom Orange i Battle Frontier epizoda, Ash nije imao suparnika.\n_START_SECTION_\nSuparnici kroz Kanto regiju\n_START_PARAGRAPH_\nKroz Kanto i Johto epizode, Ash je imao veliko suparni\xc5\xa1tvo s Garyjem Oakom. Na svoj deseti ro\xc4\x91endan Ash je trebao dobiti svog prvog Pok\xc3\xa9mona. No, prespavao je, i dok je stigao do laboratorija profesora Oaka, svi po\xc4\x8detni Pok\xc3\xa9moni (Bulbasaur, Charmander i Squirtle) bili su ve\xc4\x87 podijeljeni (njegov prvotni izbor bio je Squirtle, kojeg je, spletom okolnosti, izabrao Gary) te je morao zapo\xc4\x8deti putovanje s Pikachuom. Njihovo suparni\xc5\xa1tvo vu\xc4\x8de korijene iz njihova djetinjstva, te je na prirodan na\xc4\x8din preneseno u njihov \xc5\xbeivot Pok\xc3\xa9mon trenera. Dodu\xc5\xa1e, Gary je \xc4\x8ditavu Kanto sagu proveo jedan korak ispred Asha, obi\xc4\x8dno ismijavaju\xc4\x87i Ashov nedostatak vje\xc5\xa1tina kada bi se sreli. Ash je naposljetku zavr\xc5\xa1io jedan krug ispred Garyja u Indigo ligi, iako se nisu borili. Nakon putovanja kroz Orange otoke, Ash je sreo Garyja u gradu Palletu. Tijekom tog susreta Gary ga je pobijedio u borbi, \xc5\xa1to je vratilo njihovo suparni\xc5\xa1tvo. Dodu\xc5\xa1e, tijekom Johto sage, Gary je po\xc4\x8deo po\xc5\xa1tovati Asha i, kada su se susreli na turniru, bio je mnogo zreliji. Ash je na turniru pobijedio Garyjeva Blastoisea svojim Charizardom te je Gary odlu\xc4\x8dio prekinuti svoju karijeru Pok\xc3\xa9mon trenera i zapo\xc4\x8deti onu Pok\xc3\xa9mon istra\xc5\xbeiva\xc4\x8da, \xc5\xa1to je prekinulo njihovo dugogodi\xc5\xa1nje suparni\xc5\xa1tvo. Ash je kasnije ponovo sreo Garyja u gradu Palletu nakon \xc5\xa1to je pobijedio u Borbama bez granica. Nakon \xc5\xa1to se upravo vratio iz Sinnoh regije, Gary sa svojim novim Electivireom izaziva Asha na borbu u kojoj Electivire pobje\xc4\x91uje Ashova Pikachua. Gary obznani kako ima namjeru vratiti se u Sinnoh, \xc5\xa1to potakne Asha da i sam ode tamo._NEWLINE_Tijekom Indigo turnira Ashov je suparnik bio Richie, gotovo identi\xc4\x8dan trener kao i Ash, koji je \xc4\x8dak imao pojedine Pok\xc3\xa9mone koje je i Ash imao. Richie je pobijedio Asha u borbi nakon \xc5\xa1to je Charizard odbijao boriti se s Richiejevim Pikachuom, no nakon turnira ostali su jako dobri prijatelji. Richie i Ash ponovo su se susreli na Whirl otocima u Pok\xc3\xa9mon: Master Quest epizodi "The Mystery of History". U ovoj sagi, koja se sastoji od epizoda "The Mystery of History", "A Parent Trapped" i "A Promise is a Promise", pronalaze mladog Lugiu i njegovu majku, i spase ih od Tima Raketa.\n_START_SECTION_\nSuparnici kroz Johto regiju\n_START_PARAGRAPH_\nAsh je na po\xc4\x8detku svog putovanja u Johto regiji upoznao mladu Pok\xc3\xa9mon trenericu Casey, koja je tek zapo\xc4\x8dela svoje putovanje. Casey obo\xc5\xbeava bejzbol i veliki je fan Electabuzz tima. Odabire Chikoritu za svog po\xc4\x8detnog Pok\xc3\xa9mona, i prethodno je uhvatila Pidgeyja i Rattatu. Kasnije Ash u borbi rabi svog Charizarda protiv nje, i pobijedi u svakom krugu rabe\xc4\x87i samo jedan napad. Tim Raketa uvjeri Casey da je Ash varao, na \xc5\xa1to ona od Asha tra\xc5\xbei revan\xc5\xa1 borbu. No, tijekom borbe, Tima Raketa poku\xc5\xa1a ukrasti Ashove i Caseyjine Pok\xc3\xa9mone. Ash i Casey udru\xc5\xbee snage i zaustave Tim Raketa. Uvjerena kako Ash nije varalica Casey odlu\xc4\x8di nastaviti s treningom te njih dvoje razviju manje suparni\xc5\xa1tvo. Ash i Casey kasnije se ponovo sretnu u natjecanju u hvatanju buba. Ash pobijedi u natjecanju, no daruje joj Beedrilla kojeg je uhvatio._NEWLINE_Tijekom Johto lige Ash je prona\xc5\xa1ao suparnika u treneru imena Harrison koji je imao mo\xc4\x87nog Blazikena. Harrisonov je Blaziken na kraju pobijedio Ashova Charizarda u posljednjem krugu, \xc5\xa1to je Harrisonu dopustilo ulazak u \xc4\x8detvrtfinale. Harrison je izgubio u sljede\xc4\x87em me\xc4\x8du jer je Blaziken tijekom borbe s Charizardom zadobio te\xc5\xbee ozljede te se nije mogao boriti. Nakon toga Harrison je krenuo natjecati se u Indigo ligu, poti\xc4\x8du\xc4\x87i Asha da nastavi svoje putovanje u Hoenn regiji, iz koje Harrison potje\xc4\x8de._NEWLINE_Ash sre\xc4\x87e Jascksona (koji je poznat i kao Vincent) iz filma Legend of Thunder. Kada su se Ash i Vincent borili, njihov je me\xc4\x8d bio izjedna\xc4\x8den, iako je Ash nastavio dalje kroz turnir, i na kraju se borio s Garyjem i Harrisonom.\n_START_SECTION_\nSuparnici kroz Hoenn regiju\n_START_PARAGRAPH_\nNetom prije i tijekom turnira Hoenn lige, Ash je imao ve\xc4\x87e suparni\xc5\xa1tvo s trenerom imena Morrison, \xc4\x8diji je potpisni Pok\xc3\xa9mon bio Beldum (koji je kasnije evoluirao u Metanga). Morrisonovi ostali poznati Pok\xc3\xa9moni jesu Swampert, Growlithe, Girafarig, Steelix i Gligar. Ash je na kraju uspio pobijediti Morrisona rabe\xc4\x87i svog Glaliea u posljednjem krugu protiv Morrisonova Metanga._NEWLINE_Ash je prona\xc5\xa1ao suparnika i u treneru Tysonu, treneru s Meowthom (u \xc4\x8dizmama). Njegov Meowth u \xc4\x8dizmama hoda na dvije noge zbog ozljeda koje je zadobio u borbi s Persianom. Meowth u \xc4\x8dizmama uspio je pobijediti Ashova Pikachua, dopustiv\xc5\xa1i Tysonu da nastavi napredovati do \xc4\x8detvrtfinala, kako bi na kraju postao \xc5\xa1ampion Hoenn lige.\n_START_SECTION_\nSuparnici kroz Sinnoh regiju\n_START_PARAGRAPH_\nU Sinnoh regiji, Ash upoznaje arogantnog, nepa\xc5\xbeljivog trenera Paula, koji ubrzo postaje Ashov novi suparnik. Paul te\xc5\xbei hvatanju samo sna\xc5\xbenih i mo\xc4\x87nih Pok\xc3\xa9mona. Paul osloba\xc4\x91a svakog Pok\xc3\xa9mona koji nije dovoljno sna\xc5\xbean da se sla\xc5\xbee s njegovim standardima._NEWLINE_Kroz svoje dalje putovanje, Ash susre\xc4\x87e Barrya, mladog aktivnog trenera koji je tako\xc4\x91er iz gradi\xc4\x87a Twinleaf. Barry je veliki Paulov fan i slijedi njegove trenerske metode i \xc5\xbeeli biti kao on jednog dana. Unato\xc4\x8d svome na\xc4\x8dinu treninga, Barry je veoma socijalna osoba te se ne ustru\xc4\x8dava re\xc4\x87i svoje mi\xc5\xa1ljenje.'